title: Komisijas Īstenošanas regula (ES) 2019/111 (2019. gada 24. janvāris) par atļauju izmantot apiņu ekstraktu (Humulus lupulus L. flos) kā barības piedevu atšķirtiem sivēniem, nobarojamām cūkām un mazāk izplatītu sugu atšķirtām un nobarojamām cūkām (Dokuments attiecas uz EEZ.)

text:
                  25.1.2019

                  LV

                  Eiropas Savienības Oficiālais Vēstnesis

                  L 23/14

         KOMISIJAS ĪSTENOŠANAS REGULA (ES) 2019/111
         (2019. gada 24. janvāris)
         par atļauju izmantot apiņu ekstraktu (Humulus lupulus L. flos) kā barības piedevu atšķirtiem sivēniem, nobarojamām cūkām un mazāk izplatītu sugu atšķirtām un nobarojamām cūkām
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā vajadzīga atļauja.

                     (2)

                     Saskaņā ar Regulas (EK) Nr. 1831/2003 7. pantu tika iesniegts pieteikums, lai saņemtu atļauju izmantot apiņu ekstraktu (Humulus lupulus L. flos) kā visu sugu dzīvnieku barības piedevu. Šim pieteikumam bija pievienotas ziņas un dokumenti, kas tiek prasīti saskaņā ar minētās regulas 7. panta 3. punktu. Pieteikuma iesniedzējs lūdza šo piedevu klasificēt piedevu kategorijā “organoleptiskās piedevas”.

                     (3)

                     Eiropas Pārtikas nekaitīguma iestāde (“Iestāde”) 2018. gada 3. oktobra atzinumā (2) secināja, ka apstākļos, kādos ierosināts lietot apiņu ekstraktu (Humulus lupulus L. flos), tas nekaitē ne dzīvnieku, ne cilvēku veselībai, ne arī videi. Iestāde secināja, ka ar atšķirtiem sivēniem veiktais panesamības pētījums liecina, ka piedevas ieteicamā deva 50 mg/kg kompleksās dzīvnieku barības ir nekaitīga, un to var ekstrapolēt uz nobarojamām cūkām un uz mazāk izplatītu sugu audzējamām atšķirtām un nobarojamām cūkām. Tāpēc ir lietderīgi apiņu ekstraktu apstiprināt kā dzīvnieku barības piedevu tikai minētajām sugām un kategorijām. Iestāde tāpat secināja, ka novākti apiņi un to ekstrakti ir vispāratzīti pārtikas aromatizētāji, ka to funkcija dzīvnieku barībā būtībā būtu tāda pati kā pārtikā un ka tāpēc papildu pierādījumi par iedarbīgumu nav vajadzīgi. Šo secinājumu tāpēc var ekstrapolēt uz dzīvnieku barību.

                     (4)

                     Iestāde arī norādīja, ka šī piedeva lietotājiem ir potenciāls elpceļu un ādas sensibilizators un ka tā satur dažādus savienojumus, par kuriem ir zināms, ka jutīgām personām tie izraisa alerģiskas reakcijas. Līdz ar to būtu jāveic piemēroti aizsargpasākumi.

                     (5)

                     Iestāde atzina, ka attiecībā uz uzraudzību pēc laišanas tirgū īpašas prasības nav nepieciešamas. Tā arī pārbaudīja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                     (6)

                     Šīs piedevas novērtējums liecina, ka Regulas (EK) Nr. 1831/2003 5. pantā paredzētie nosacījumi atļaujas piešķiršanai ir izpildīti. Tādēļ šo piedevu būtu jāļauj izmantot, kā norādīts šīs regulas pielikumā.

                     (7)

                     Ņemot vērā lietojuma līmeni, ko ierosina pieteikuma iesniedzējs, Iestāde uzskatīja, ka ierosinātā maksimālā lietošanas deva ir droša. Pārtikas aprites gaitā īstenojamo oficiālo kontroļu vajadzībām uz barības piedevas etiķetes būtu jānorāda ieteicamais maksimālais aktīvās vielas saturs un sajaukšana ar barību būtu jāveic, izmantojot premiksus.

                     (8)

                     Tam, ka attiecīgo vielu lietošana dzirdināmajā ūdenī nav atļauta, nevajadzētu liegt to lietot barības maisījumos, kurus izbaro, iejauktus ūdenī.

                     (9)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Atļaujas piešķiršana
            Pielikumā specificēto vielu, kas klasificēta piedevu kategorijā “organoleptiskās piedevas” un funkcionālajā grupā “aromatizējošas sastāvdaļas”, ir atļauts izmantot par dzīvnieku barības piedevu, ievērojot pielikumā noteiktos nosacījumus.

            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 24. janvārī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 268, 18.10.2003., 29. lpp.

            (2)  EFSA Journal, 2018; 16(10):5462.

            PIELIKUMS

                        Piedevas identifikācijas numurs

                        Atļaujas turētāja nosaukums

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas derīguma termiņš

                        mg uz kg kompleksās barības ar mitruma saturu 12 %

                           Kategorija: organoleptiskās piedevas Funkcionālā grupa: aromatizējošas sastāvdaļas

                        2b233

                        —

                        Apiņu ekstrakts, kas bagāts ar beta skābēm

                           Piedevas sastāvs

                           Humulus lupulus L. Flos ekstrakta preparāts ir iegūts ar superkritisko oglekļa dioksīdu pēc apstrādes ar kālija hidroksīdu, lai iegūtu beta skābju kālija sāļus, un izšķīdināts propilēnglikolā.
                        Piedevas specifikācijas ir šādas:

                                    —

                                    Beta skābes: 40 ± 1,5 %

                                    —

                                    Alfa skābes: 0,4 ± 0,3 %

                                    —

                                    Apiņu eļļas: 1,5 ± 0,3 %

                                    —

                                    Propilēnglikols: 20 ± 15 %

                                    —

                                    Mitrums < 8 %

                                    —

                                    Pelni: 10 ± 2 %

                                    —

                                    Citādi sveķi: 25 ± 8 %

                                    —

                                    8-prenilnaringenīns < 500 mg/kg

                                    —

                                    ksantohumols < 500 mg/kg

                                    —

                                    2-metil-2-butēn-2-ols < 10 mg/kg

                           Aktīvās vielas raksturojums

                           Humulus lupulus L. flos ziedkopas (rogas), granulētas un tad ekstraģētas ar superkritisko oglekļa dioksīdu
                        Viskoza šķidruma veidā

                           CAS numurs: 8060-28-4
                        CoE No. 233

                           Analīzes metode
                            (1)

                        Apiņu beta skābju satura kvantitatīvai noteikšanai barības piedevā:

                                    —

                                    apgrieztās fāzes augstas izšķirtspējas šķidruma hromatogrāfija ar UV detektoru (HPLC-UV) – 7.7. metode, kas apstiprināta Eiropas Alus darītāju konvencijas starplaboratoriju salīdzinošā testēšanā

                                    —

                                    Atšķirti sivēni un nobarojamās cūkas

                                    —

                                    Mazāk izplatītas cūku sugas (atšķirtas un nobarojamas cūkas)

                        —

                        —

                        —

                                    1.

                                    Barībā piedevu iekļauj premiksa veidā.

                                    2.

                                    Glabāšanas apstākļus un noturību pret termisku apstrādi norāda piedevas un premiksu lietošanas norādījumos.

                                    3.

                                    Uz piedevas un premiksa etiķetes norāda:
                                    “Ieteicamais maksimālais aktīvās vielas saturs kompleksajā barībā ar mitruma saturu 12 % ir 50 mg/kg”

                                    4.

                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu riskus, ko varētu radīt ieelpošana, saskare ar ādu vai acīm. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsarglīdzekļus, tostarp elpceļu aizsarglīdzekļus, aizsargbrilles un cimdus.

                        2029. gada 14. februāris

               (1)  Sīkāka informācija par analīzes metodēm ir pieejama references laboratorijas tīmekļa vietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas regula (ES) 2019/112 (2019. gada 24. janvāris) par sausā vājpiena minimālo pārdošanas cenu trīsdesmit pirmajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080

text:
                  25.1.2019

                  LV

                  Eiropas Savienības Oficiālais Vēstnesis

                  L 23/18

         KOMISIJAS ĪSTENOŠANAS REGULA (ES) 2019/112
         (2019. gada 24. janvāris)
         par sausā vājpiena minimālo pārdošanas cenu trīsdesmit pirmajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
         ņemot vērā Komisijas 2016. gada 18. maija Īstenošanas regulu (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (2), un jo īpaši tās 32. pantu,
         tā kā:

                     (1)

                     Ar Komisijas Īstenošanas regulu (ES) 2016/2080 (3) ir sākta vājpiena pulvera pārdošana konkursa procedūrā.

                     (2)

                     Pamatojoties uz piedāvājumiem, kas saņemti trīsdesmit pirmajai konkursa kārtai, būtu jānosaka minimālā pārdošanas cena.

                     (3)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Lai pārdotu sauso vājpienu saskaņā ar konkursa procedūru, kas sākta ar Īstenošanas regulu (ES) 2016/2080, trīsdesmit pirmajai konkursa kārtai, attiecībā uz kuru piedāvājumu iesniegšanas periods beidzās 2019. gada 22. janvārī, minimālā pārdošanas cena ir 158,50 EUR/100 kg.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 24. janvārī

                  Komisijas

                  un tās priekšsēdētāja vārdā –

                  Lauksaimniecības un lauku attīstības ģenerāldirektorāta

                  ģenerāldirektors

               Jerzy PLEWA

            (1)  OV L 347, 20.12.2013., 671. lpp.

            (2)  OV L 206, 30.7.2016., 71. lpp.

            (3)  Komisijas 2016. gada 25. novembra Regula (ES) 2016/2080, ar ko sāk vājpiena pulvera pārdošanu konkursa procedūrā (OV L 321, 29.11.2016., 45. lpp.).


title: Komisijas Īstenošanas regula (ES) 2019/542 (2019. gada 2. aprīlis) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā “ស្ករត្នោតកំពង់ស្ពឺ” (Skor Thnot Kampong Speu) (AĢIN)

text:
                  3.4.2019

                  LV

                  Eiropas Savienības Oficiālais Vēstnesis

                  L 94/1

         KOMISIJAS ĪSTENOŠANAS REGULA (ES) 2019/542
         (2019. gada 2. aprīlis)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā “ស្ករត្នោតកំពង់ស្ពឺ” (Skor Thnot Kampong Speu) (AĢIN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 3. punkta a) apakšpunktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Kambodžas pieteikums, kurā nosaukumu “ស្ករត្នោតកំពង់ស្ពឺ” (Skor Thnot Kampong Speu) lūgts reģistrēt kā aizsargātu ģeogrāfiskās izcelsmes norādi (AĢIN), 2017. gada 3. oktobrī ir publicēts Eiropas Savienības Oficiālajā Vēstnesī (2).

                     (2)

                     Komisija 2017. gada 22. decembrī saņēma paziņojumu par iebildumu un ar to saistīto pamatoto iebildumu paziņojumu no Šveices cukura nozares uzņēmuma Sucre Suisse SA. Paziņojumu par iebildumu un ar to saistīto pamatoto iebildumu paziņojumu no uzņēmuma Sucre Suisse SA Komisija 2018. gada 9. janvārī pārsūtīja Kambodžai.

                     (3)

                     2018. gada 3. janvārī Komisija saņēma Beļģijas paziņojumu par iebildumu un ar to saistīto pamatoto iebildumu paziņojumu. 2018. gada 9. janvārī Komisija Beļģijas iesūtīto paziņojumu par iebildumu un pamatoto iebildumu paziņojumu pārsūtīja Kambodžai. Beļģija 2018. gada 8. martā informēja Komisiju, ka tā atsauc savu iebildumu reģistrācijas pieteikumam attiecībā uz “ស្ករត្នោតកំពង់ស្ពឺ” (Skor Thnot Kampong Speu).

                     (4)

                     Uzņēmums Sucre Suisse SA nepiekrita nosaukuma “ស្ករត្នោតកំពង់ស្ពឺ” (Skor Thnot Kampong Speu) reģistrēšanai, tāpēc ka produkta kā “palmu cukura” apraksts ir nekonkrēts un tas neatbilst cukuru definīcijai, kāda noteikta Padomes Direktīvā 2001/111/EK (3), kas attiecas uz dažu veidu cukuru, kurš paredzēts lietošanai pārtikā.

                     (5)

                     Šos iebildumus Komisija atzina par pamatotiem, un saskaņā ar Regulas (ES) Nr. 1151/2012 51. panta 3. punkta pirmo daļu tā ar 2018. gada 3. aprīļa vēstuli aicināja Kambodžu un uzņēmumu Sucre Suisse SA trīs mēnešu laikā attiecīgi apspriesties, lai mēģinātu panākt vienošanos saskaņā ar to iekšējām procedūrām.

                     (6)

                     Kambodža 2018. gada 29. jūnijā apspriešanās termiņu lūdza pagarināt. Saskaņā ar Regulas (ES) Nr. 1151/2012 51. panta 3. punkta pēdējo daļu Komisija apspriešanās termiņu pagarināja par papildu trīs mēnešiem, sākot no 2018. gada 4. jūlija.

                     (7)

                     Pēc apspriešanās starp ieinteresētajām personām tika panākta vienošanās. Kambodža 2018. gada 3. oktobrī paziņoja Komisijai vienošanās rezultātus.

                     (8)

                     Kambodža un uzņēmums Sucre Suisse SA vienojās, ka nav nepieciešams grozīt vienoto dokumentu, kas publicēts saskaņā ar Regulas (ES) Nr. 1151/2012 50. panta 2. punktu. Ieinteresētās personas arī uzskata, ka ir lietderīgi precizēt “ស្ករត្នោតកំពង់ស្ពឺ” (Skor Thnot Kampong Speu) definīciju, norādot, ka “Skor Thnot Kampong Speu ir cukurs, ko iegūst no palmām. Direktīvā 2001/111/EK, kas attiecas uz dažu veidu cukuru, kurš paredzēts lietošanai pārtikā, palmu cukurs nav definēts bet to var tirgot ES, ievērojot vispārīgas juridiskās prasības. Visā pasaulē palmu cukuru pārtikā izmanto gadsimtiem ilgi.”

                     (9)

                     Nolīgums atbilst Regulas (ES) Nr. 1151/2012 un citu ES tiesību aktu noteikumiem, tāpēc starp Kambodžu un uzņēmumu Sucre Suisse SA panāktās vienošanās saturs var tikt ņemts vērā.

                     (10)

                     Ievērojot iepriekš minēto, nosaukums “ស្ករត្នោតកំពង់ស្ពឺ” (Skor Thnot Kampong Speu) būtu jāieraksta Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā,

               IR PIEŅĒMUSI ŠO REGULU.

            1. pants
            Nosaukums “ស្ករត្នោតកំពង់ស្ពឺ” (Skor Thnot Kampong Speu) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.8. grupas “Citi Līguma I pielikumā minētie produkti (garšvielas u. c.)” saskaņā ar Komisijas Īstenošanas regulas (ES) Nr. 668/2014 (4) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 2. aprīlī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 343, 14.12.2012., 1. lpp.

            (2)  OV C 331, 3.10.2017., 8. lpp.

            (3)  Padomes 2001. gada 20. decembra Direktīva 2001/111/EK, kas attiecas uz dažu veidu cukuru, kurš paredzēts lietošanai pārtikā (OV L 10, 12.1.2002., 53. lpp.).

            (4)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).